b'\n_START_ARTICLE_\nJehoova tunnistajad Eestis\n_START_PARAGRAPH_\nJehoova tunnistajad Eestis on \xc3\xbclevaade Jehoova tunnistajate tegevusest Eestis.\n_START_SECTION_\nAjalugu\n_START_PARAGRAPH_\nEsimesed Jehoova tunnistajate organisatsioonid tekkisid Eestis 1930. aastatel._NEWLINE_15. juunil 1933 registreeriti Vahi-Torni Piibli ja Traktaatide Selts, mille tegevus l\xc3\xb5petati 18. juulil 1935. Seltsi s\xc3\xbc\xc3\xbcdistati poliitilise propaganda levitamises (sh solvangud riigipea, kirikupeade ning Rahvaste \xc3\x9chenduse aadressil) ja \xc3\xa4revuse tekitamises kuulutustega tulevasest s\xc3\xb5jast. Seltsi juhtkonda s\xc3\xbc\xc3\xbcdistati juhtn\xc3\xb6\xc3\xb6ride andmises keelatud kirjanduse peitmiseks, samuti selles, et seltsi v\xc3\xa4lisriigi kodanikust t\xc3\xb6\xc3\xb6taja oli solvanud riigipead, kaitsev\xc3\xa4e \xc3\xbclemjuhatajat ja luterliku kiriku piiskoppi, k\xc3\xa4skides ka p\xc3\xb5letada nende fotod. Leiti, et selline tegevus oli kahjulik rahvuslikele (ja rahvusvahelistele) huvidele ja avalikule korrale ning selts on kaldunud k\xc3\xb5rvale registreeritud p\xc3\xb5hikirjast._NEWLINE_P\xc3\xbchap\xc3\xa4eviti toimus raadios jehoovatunnistajate tasuline jutlusetund eesti, vene, soome ja rootsi keeles. Tallinna Jaani koguduse \xc3\xb5petaja Aleksander Sternfeldt protesteeris selle vastu Riigikogu rahaasjanduse komisjonis, v\xc3\xa4ites, et liikumine on kiriku- ja riigivastane. Teedeministri abi Karl J\xc3\xbcrgenson seletas, et ta pole neis jutlustes leidnud muud, kui m\xc3\xb5ttetust ja absurdsust, kuid ringh\xc3\xa4\xc3\xa4ling saab nende eest 800 000 senti aastas. Ka teised komisjoni liikmed leidsid \xc3\xbcksmeelselt, et need jutlused on t\xc3\xb5esti m\xc3\xb5ttetud ja rumalad ja ringh\xc3\xa4\xc3\xa4lingul ei sobiks neid edasi anda isegi raha eest._NEWLINE_Jehoova tunnistajad j\xc3\xa4tkasid tegevust ka N\xc3\xb5ukogude okupatsiooni ajal ning p\xc3\xa4rast seda._NEWLINE_Seisuga 26. aprill 2017 elab Eestis 4065 Jehoova tunnistajat ja tegutseb 55 kogudust, kogudusemaju ehk nn kuningriigisaale on umbes 15.\n_START_SECTION_\nVastuolud\n_START_PARAGRAPH_\nEesti l\xc3\xa4hiajaloo tuntuim Jehoova tunnistajatega seotud skandaal on seotud 1997. aastal aset leidnud surmajuhtumiga, kus Jehoova tunnistajatest vanemad keeldusid reesuskonfliktiga s\xc3\xbcndinud lapsele vere\xc3\xbclekande lubamisest. Selle tulemusena muudeti Eesti seadusi, lubades arstidel vere\xc3\xbclekannete tegemine ka ilma vanemate loata._NEWLINE_Eesti elanike suhtumine Jehoovi tunnistajatesse on tolerantne. Probleeme eriti ei ole ka Jehoova tunnistajatest noormeeste soovimatusega osaleda Eesti kaitsev\xc3\xa4e ajateenistuses. Usulistel v\xc3\xb5i k\xc3\xb5lbelistel p\xc3\xb5hjustel kaitsev\xc3\xa4eteenistusest keeldunud kutsealune on kohustatud l\xc3\xa4bima asendusteenistuse.'